KLASA: P-358/23

URBROJ: 711-02-01/05-2024-06

Zagreb, 8. listopada 2024.

**MARIO MUSA**

**predsjednik Uprave trgovačkog društva**

**Hrvatska Lutrija d.o.o. do 10. travnja 2022.**

**Predmet: MARIO MUSA, predsjednik Uprave trgovačkog društva Hrvatska Lutrija d.o.o.**

 **do 10. travnja 2022.**

* *Obavijest, dostavlja se*

Sukladno odredbi članka 42. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 8. listopada 2024. odlučilo da u vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Povjerenstvo je 22. studenoga 2023. po službenoj dužnosti otvorilo predmet protiv Maria Muse, predsjednika Uprave trgovačkog društva Hrvatska Lutrija d.o.o. do 10. travnja 2022., koji se vodi pod klasifikacijskom oznakom KLASA: Pp-358/23., a vezano uz okolnost primitka dodatnih naknada u razdoblju od 2020. gdine do dana prestanka obnašanja javne dužnosti.

Člankom 3. stavkom 1. točkom 39. ZSSI-a propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska obveznici u smislu odredbi navedenog Zakona.

Zakonom o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), koji je bio na snazi do 25. prosinca 2021. kada je stupio na snagu ZSSI, u članku 3. stavku 1. točki 37. ZSSI/11-a bilo je propisano da su predsjednici i članovi uprava trgovačkih društava koja su u većinskom državnom vlasništvu dužnosnici u smislu toga Zakona.

Uvidom u Registar dužnosnika odnosno Registar obveznika, koje ustrojava i vodi Povjerenstvo, utvrđeno je da je Mario Musa obnašao dužnost direktora trgovačkog društva Hrvatska Lutrija d.o.o. u razdoblju od 24. siječnja 2017. do 8. listopada 2017. te dužnost predsjednika Uprave istog trgovačkog društva u razdoblju od 9. listopada 2017. do 10. travnja 2022., a kojemu je trgovačkom društvu Republika Hrvatska jedini osnivač, slijedom čega je isti bio u obvezi postupati sukladno odredbama ZSSI/11-a odnosno ZSSI-a.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 41. stavkom 5. ZSSI-a propisano je da Povjerenstvo nije ovlašteno pokrenuti postupak protiv obveznika nakon proteka 18 mjeseci od dana prestanka obavljanja dužnosti.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je obavijestiti obveznika o postojanju pretpostavki za pokretanje postupka, kao i o činjeničnim utvrđenjima te zatražiti njegovo očitovanje.

Kako je predmet u ovoj pravnoj stvari otvoren nakon proteka 18 mjeseci od kada je Mario Musa prestao obnašati dužnost predsjednika Uprave trgovačkog društva Hrvatska Lutrija d.o.o., Povjerenstvo je utvrdilo kako protiv istog obveznika nije utvrdilo ispunjenje pretpostavki za pokretanje postupka iz nadležnosti Povjerenstva u odnosu na opisane okolnosti.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Mario Musa, osobnom dostavom
2. Objava na internetskoj stranici Povjerenstva
3. Pismohrana